Hash er ikke kun en vej ind i problemer for mange unge. Nu kan det også blive en vej ud af problemer for langtidsledige og arbejdsløse ufaglærte.

Helt konkret handler det om nye arbejdspladser i gartnerier, som satser på produktion af medicinsk cannabis - der som bekendt er noget andet, end det man kan købe illegalt.

Der er også masser af nye job på vej i turist- og servicebranchen - omkring 1000 i alt de næste tre-fire år, lyder vurderingen.

Det boost skal kommunen benytte til at få flere ledige i arbejde, mente budgetflertallet - S, SF, Enhedslisten og Radikale - og partierne havde derfor på forhånd i budgettet sat seks mio. kroner af til opgaven. Onsdag besluttede byrådet så at bruge penge på at opkvalificere en gruppe af arbejdsløse, der hidtil har svært ved at finde et arbejde, fordi deres kompetencer ikke matcher noget af det, arbejdsgiverne efterspørger lige nu.

- Vi skal stå klar med den rette hjælp til de arbejdsløse, så vi kan få flere ud i job, lød det fra beskæftigelses- og socialrådmand Brian Dybro (SF) som begrundelse for initiativet.